作者:元稹
標題:諭寶二首
內容:沉玉在弱泥，泥弱玉易沉。扶桑寒日薄，不照萬丈心。安得潛淵虯，拔壑超鄧林。泥封泰山址，水散旱天霖。洗此泥下玉，照耀臺殿深。刻為傳國寶，神器人不侵。冰置白玉壺，始見清皎潔。珠穿殷紅縷，始見明洞徹。鏌鋣無人淬，兩刃幽壤鐵。秦鏡無人拭，一片埋霧月。驥局環堵中，骨附筋入節。虯蟠尺澤內，魚貫蛙同穴。艅艎無巨海，浮浮矜瀎潏。棟樑無廣廈，顛倒臥霜雪。大鵬無長空，舉翮受羈絏。豫樟無厚地，危柢真卼臲。圭璧無卞和，甘與頑石列。舜禹無陶堯，名隨腐草滅。神功伏神物，神物神乃別。神人不世出，所以神功絕。神物豈徒然，用之乃施設。禹功九州理，舜德天下悅。璧充傳國璽，圭用祈太折。千尋豫樟幹，九萬大鵬歇。棟樑庇生民，艅艎濟來哲。虯騰旱天雨，驥騁流電掣。鏡懸奸膽露，劍拂妖蛇裂。珠玉照乘光，冰瑩環坐熱。此物比在泥，斯言為誰發。於今盡凡耳，不為君不說。